Diari Oficial de la Generalitat Valenciana


Sumari del DOGV 5161, del 23-12-2005 (2005/14512)

ORDE de 14 de novembre de 2005, de la Conselleria de Sanitat, per la qual convoca 5 beques d'especialització i perfeccionament en unitats administratives de la Direcció General de Recursos Econòmics.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5161

Data del DOGV
:   23-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14853


Data del document
:   14-11-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * professió jurídica
    * ajuda pública
    * assignació per estudis
    * ciència econòmica
    * gestió empresarial
    * administració regional
    * farmacèutic

ORDE de 14 de novembre de 2005, de la Conselleria de Sanitat, per la qual convoca 5 beques d'especialització i perfeccionament en unitats administratives de la Direcció General de Recursos Econòmics. [2005/14497]
  
La Conselleria de Sanitat, en el marc de la política comunitària dirigida a l'especialització de llicenciats universitaris que han finalitzat els seus estudis en dates recents, a fi de facilitar-los la formació complementària, l'adquisició de noves aptituds i l'especialització i el perfeccionament professional, convoca la concessió de cinc beques perquè puguen accedir a la realització de pràctiques professionals en l'àmbit de l'administració pública valenciana.
  
La realització d'estes activitats oferix una oportunitat formativa afegida quan es finalitzen els estudis cursats per a obtindre una llicenciatura, ja que estos llicenciats poden disposar d'un valuós instrument per a complementar els coneixements teòrics adquirits en les seues carreres i enriquir-los per mitjà de la col·laboració amb els professionals de l'administració, dels quals poden aprendre no només nous coneixements teòrics, sinó també la manera de portar-los a cap per mitjà de la participació en les tasques que fan estos professionals.
  
Amb esta activitat, a més, l'administració evidencia la seua implicació en la societat en què actua, seguint les pautes de gestió excel·lent que establixen els models de gestió de qualitat i, en concret, el model d'excel·lència de l'EFQM, que aplica la Generalitat Valenciana. Per a això, posa en acció esta mesura de suport a la formació, per mitjà d'una oferta que permet la participació en la gestió d'activitats, alhora que és una ferramenta molt qualificada d'aprenentatge de conceptes i tècniques de treball especialitzades.
  
Fent ús de les facultats que em conferixen el Decret 26/2005, de 04 de febrer, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat, i l'article 35 de la Llei 5/1983, de 30 de desembre, de Govern Valencià, i segons el que establix el Decret 108/1992, de 6 de juliol, del Govern Valencià, pel qual regula la concessió de beques,
  
Ordene
  
Primer
  
Esta orde té com a objecte, d'una banda, convocar un concurs públic per a la concessió de 5 beques per a fer pràctiques de formació complementària en la Direcció General de Recursos Econòmics de la Conselleria de Sanitat, en matèria de gestió, inspecció, execució, control, estudis, propostes, assessorament i altres de semblants i, d'altra banda, aprovar les bases que regulen esta convocatòria, que figuren en l'annex I d'esta orde, així com el model de sol·licitud, que s'inserix com a annex II.
  
De les beques convocades, 3 estan destinades a llicenciats en Dret, 1 es destina a llicenciats en Economia o Administració i Direcció d'Empreses (ADE) i 1 es destina a llicenciats en Farmàcia.
  
Segon
  
Les beques tindran un import màxim global de 60.000,00 euros, que es finançarà a càrrec de l'aplicació pressupostària 16.67.06.6818.862.42.1, línia de subvenció T4522000 dels Pressupostos de la Generalitat Valenciana per a l'exercici 2006.
  
Tercer
  
Esta convocatòria es publica a l'empara del que disposa l'Orde de la Conselleria d'Economia i Hisenda de 26 de setembre de 1994, sobre tramitació anticipada d'expedients de despesa, i per això l'aportació econòmica prevista en l'apartat anterior queda condicionada al fet que hi haja crèdit adequat i suficient en els pressupostos de la Generalitat Valenciana per a l'exercici 2006.
  
Disposicions finals
  
Primera
  
S'autoritza el director general de Recursos Econòmics perquè, en l'àmbit de les seues competències, adopte les mesures necessàries per al desplegament i l'execució d'esta orde.
  
Segona
  
Esta orde entra en vigor l'endemà de la publicació en el Diari Oficial de la Generalitat Valenciana.
  
Tercera
  
Contra esta orde, que posa fi a la via administrativa, pot interposar-se un recurs contenciós administratiu, d'acord amb el que preveu l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, dins del termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, si bé pot interposar-se, potestativament, un recurs de reposició davant del conseller de Sanitat en el termini d'un mes, segons el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que puga interposar-se'n qualsevol altre que s'estime procedent.
  
València, 14 de novembre de 2005
  
El conseller de Sanitat,
  
Vicente Rambla Momplet
  
Annex I
  
Bases de la convocatòria per a la concessió de 5 beques
  
d'especialització i perfeccionament formatiu
  
en unitats administratives de la
  
Direcció General de Recursos Econòmics
  
 de la Conselleria de Sanitat
  
Primera. Objecte
  
Les beques tenen com a objecte l'especialització i el perfeccionament formatiu en matèria de gestió, inspecció, execució, control, estudis, propostes, assessorament i altres de semblants. La distribució de les beques és la següent:
  
- 1 beca destinada a llicenciats en Dret per a la realització de pràctiques professionals en el Servici de Gestió Econòmica de la Direcció General de Recursos Econòmics en matèria de tramitació d'expedients de despesa, ingressos i fons extrapressupostaris, coordinant i controlant l'execució dels processos administratius relacionats.
  
- 1 beca destinada a llicenciats en Dret per a la realització de pràctiques professionals en l'Àrea d'Infraestructures i Manteniment de la Direcció General de Recursos Econòmics en matèria de tramitació d'expedients de contractació.
  
- 1 beca destinada a llicenciats en Dret per a la realització de pràctiques professionals en el Servici d'Aprovisionament de la Direcció General de Recursos Econòmics en matèria de contractació.
  
- 1 beca destinada a llicenciats en Farmàcia per a la realització de pràctiques professionals en el Servici d'Aprovisionament de la Direcció General de Recursos Econòmics en matèria d'adquisició centralitzada de productes farmacèutics, material sanitari i de laboratori.
  
- 1 beca destinada a llicenciats en Economia o Administració i Direcció d'Empreses per a la realització de pràctiques professionals en el Servici de Gestió Pressupostària de la Direcció General de Recursos Econòmics en matèria de tramitació d'expedients de modificació pressupostària, despeses de personal i ingressos.
  
Segona. Requisits dels sol·licitants
  
La beca prevista en este annex s'adjudicarà per mitjà d'un concurs entre els aspirants que tinguen, abans d'acabar el termini de presentació de sol·licituds, els requisits següents:
  
a) Ser espanyol o nacional d'un Estat membre de la Unió Europea o nacional dels estats als quals, per tractats internacionals celebrats per la Unió Europea i ratificats per Espanya, s'aplica la lliure circulació de persones.
  
b) Tindre veïnatge administratiu en qualsevol municipi de la Comunitat Valenciana.
  
c) Estar en possessió del títol de llicenciat en Dret, en Economia, en Administració i Direcció d'Empreses o en Farmàcia, i haver acabat els estudis a partir de l'any 2000.
  
d) No patir cap malaltia o estar afectat per cap limitació física o psíquica que siga incompatible amb l'exercici de les funcions.
  
Els aspirants que no posseïsquen la nacionalitat espanyola han d'acreditar coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.
  
Tercera. Dotació i duració de les beques
  
1. La beca està dotada amb 1.200,00 euros mensuals, i l'import global màxim és de 12.000,00 euros cada una. Es financen a càrrec de l'aplicació pressupostària 88.35.47.3189.091.05.8, codi línia comptable T4522000, dels pressupostos de la Generalitat Valenciana per a l'exercici 2006.
  
2. L'import de la beca es paga mensualment després de la certificació de conformitat expedida per la Direcció General de Recursos Econòmics i una vegada practicades les retencions legals.
  
3. El període d'aprofitament de la beca comença el dia indicat en la resolució d'esta convocatòria, que no pot ser anterior a l'01 de març de 2006, i finalitza el 31 de desembre de 2006. No obstant, eixe període pot prorrogar-se a l'exercici 2007, dins dels límits previstos en la normativa i sempre que hi haja una consignació pressupostària adequada i suficient en els Pressupostos de la Generalitat Valenciana per a l'exercici esmentat.
  
4. El fet que el becari no s'incorpore en la data assenyalada comporta la renúncia a la beca concedida.
  
Quarta. Formalització i termini de presentació de sol·licituds
  
1. El termini de presentació de sol·licituds és de 15 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana. Cada persona interessada només pot presentar una sol·licitud, en la qual ha d'especificar a quina beca opta.
  
2. Les sol·licituds, presentades en el formulari que s'inclou com a annex II d'esta orde, s'han de dirigir a la Direcció General de Recursos Econòmics, carrer del misser Mascó, número 31, 46797 València, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Amb el formulari de sol·licitud s'ha de presentar la documentació que s'allista, que s'ha d'acreditar per mitjà de la compulsa en el moment de la presentació de les sol·licituds:
  
a) Fotocòpia del DNI i certificat d'empadronament que acredita el veïnatge a la Comunitat Valenciana.
  
b) Curriculum vitae, en el qual s'han d'indicar les dades personals, data i lloc de naixement, domicili actual, telèfon i una foto de mida de carnet de l'aspirant.
  
c) Fotocòpia del títol de llicenciat en Dret, Economia, Administració i Direcció d'Empreses o Farmàcia, o, si és el cas, del document acreditatiu d'haver-ne pagat els drets d'expedició.
  
d) Fotocòpia de la certificació acadèmica personal.
  
e) Qualssevol altres documents que acrediten els mèrits que s'al·leguen.
  
Cinquena. Comissió avaluadora
  
1. Per a l'examen de les sol·licituds de beca es constituïxen comissions avaluadores formades per 5 membres. El director general de Recursos Econòmics actua com a president de totes les comissions. En formen part:
  
1.1 Per a la beca destinada a llicenciats en Economia o Administració i Direcció d'Empreses per a la realització de pràctiques professionals en el Servici de Gestió Econòmica de la Direcció General de Recursos Econòmics:
  
- el cap de l'Àrea de Recursos Econòmics
  
- el cap del Servici de Gestió Econòmica
  
- el cap de la Secció de Gestió Econòmica
  
- un tècnic superior
  
1.2 Per a la beca destinada a llicenciats en Dret per a la realització de pràctiques professionals en l'Àrea d'Infraestructures i Manteniment de la Direcció General de Recursos Econòmics:
  
- la cap de l'Àrea d'Infraestructures i Manteniment
  
- el cap del Servici d'Infraestructures
  
- el cap del Servici de Manteniment
  
- un tècnic superior
  
1.3. Per a les beques destinades a llicenciats en Dret i llicenciats en Farmàcia per a la realització de pràctiques professionals en el Servici d'Aprovisionament de la Direcció General de Recursos Econòmics:
  
- la cap del Servici d'Aprovisionament
  
- el cap de la Secció de Contractes i Aprovisionament
  
- dos tècnics superiors
  
1.4 Per a la beca destinada a llicenciats en Economia o Administració i Direcció d'Empreses per a la realització de pràctiques professionals en el Servici de Gestió Pressupostària de la Direcció General de Recursos Econòmics:
  
- el cap de l'Àrea de Recursos Econòmics
  
- el cap del Servici de Gestió Pressupostària
  
- el cap de la Secció de Pressupostos
  
- un tècnic superior
  
2. La comissió d'avaluació adaptarà el seu funcionament al que establix la Llei 30/1992, de 26 de novembre, de Procediment Administratiu Comú i Règim Jurídic de les Administracions Públiques.
  
Sisena. Selecció dels aspirants
  
1. La selecció del becari es farà per la puntuació obtinguda per mitjà de l'aplicació del barem següent:
  
a) Expedient acadèmic: es valorarà, amb relació a la qualificació mitjana de l'expedient, fins a 3 punts de la manera següent:
  
- aprovat: 1 punt
  
- notable: 2 punts
  
- excel·lent: 3 punts
  
b) Coneixements de valencià: fins a 2 punts, d'acord amb el barem següent:
  
- nivell oral: 0,5 punts
  
- nivell elemental: 1 punt
  
- nivell mitjà:1,5 punts
  
- nivell superior: 2 punts
  
Només es valoren els certificats homologats per la Junta Qualificadora de Coneixements de Valencià, i es puntua exclusivament el nivell més alt acreditat.
  
c) Cursos impartits per la Generalitat Valenciana o qualsevol altra administració pública o universitat pública: fins a 1 punt.
  
d) Coneixements d'altres idiomes oficials de la Unió Europea: fins a 1 punt.
  
Només es valoren els títols expedits per l'Escola Oficial d'Idiomes.
  
e) Coneixements d'informàtica: fins a 1 punt.
  
f) Experiència en les matèries relacionades amb l'activitat objecte de la beca: fins a 3 punts.
  
g) Entrevista: fins a 4 punts. Versarà sobre els coneixements en les activitats que s'hagen de fer en la unitat administrativa.
  
2. La comissió avaluadora elaborarà una proposta d'adjudicació de la beca en el termini d'un mes des de la finalització del termini de presentació de les sol·licituds. Contindrà una borsa de reserva prioritzada, segons la puntuació obtinguda, per a cobrir les vacants que puguen produir-se.
  
Setena. Concessió
  
1. Es faculta el director general de Recursos Econòmics per a dictar una resolució en el termini màxim de dos mesos a partir de l'endemà de la finalització del termini de presentació de sol·licituds.
  
2. Es publicarà la relació d'aspirants per l'orde de la puntuació obtinguda, per a cada tipus de beca, en el tauler d'anuncis de la Conselleria de Sanitat (c/ misser Mascó, 31, València). Esta relació es constituirà com a borsa de reserva per al cas de produir-se alguna renúncia o abandó.
  
3. La Direcció General de Recursos Econòmics convocarà els adjudicataris per a la firma del document de notificació i acceptació, que s'ha de fer en un termini no superior a 10 dies hàbils des de la data d'acceptació per part dels adjudicataris.
  
Huitena. Obligacions dels becaris
  
1. La condició de becari no implica cap vinculació laboral o administrativa amb la Conselleria de Sanitat i la concessió és incompatible amb l'aprofitament d'altres beques, ajudes o treballs que suposen concurrència amb l'objecte i dedicació de la present o que impedisquen el compliment de les obligacions com a becari. La infracció d'esta regla deixa sense efecte la beca adjudicada.
  
Quan el beneficiari de la beca siga un empleat de la Generalitat Valenciana, funcionari o laboral, quedarà en la situació administrativa que siga procedent, d'acord amb la normativa que s'aplique.
  
2. Els becaris han de presentar la documentació acreditativa d'estar al corrent de les seues obligacions tributàries i amb la Seguretat Social, i també de tindre cobertura sanitària, amb la fitxa de manteniment de tercers, en el model que els proporcionarà la Direcció General de Recursos Econòmics.
  
3. El becari ha d'exercir les activitats objecte d'esta convocatòria sota la supervisió del cap del servici de la unitat administrativa corresponent, que ordenarà les activitats i delimitarà el nombre d'hores presencials durant el funcionament dels servicis perquè quede acreditada la seua assistència, actuarà com a tutor formatiu i avaluarà la seua activitat basant-se en la memòria que hauran de presentar els becaris sobre els coneixements i experiències obtinguts en les pràctiques en l'administració pública.
  
4. El director general de Recursos Econòmics resoldrà les incidències que es produïsquen durant el període d'aprofitament de les beques i les deixarà sense efecte, després de l'audiència de la persona interessada, en el cas que incomplisca, sense causa justificada, les condicions establides en esta convocatòria, quan no faça l'activitat que va motivar-ne la concessió o deixe de tindre els requisits exigits.
  
5. Davant de les incidències, renúncies, abandons o incompliments que deixen vacant una beca, es cobrirà segons l'orde establit en la borsa de reserva que resulte del procés de selecció.
  
6. Finalitzat el període d'aprofitament de la beca, després de la presentació d'una memòria final de les actuacions, la Direcció General de Recursos Econòmics n'estendrà un certificat d'aprofitament, assistència i aptitud.
  
Annex II
  
Sol·licitud d'una beca d'especialització i perfeccionament
  
formatiu en la Direcció General de Recursos Econòmics
  
de la Conselleria de Sanitat
  
Nom ... Adreça ... CP ... Localitat ... DNI ...
  
Segons l'Orde d ... d ... de 2005, de la Conselleria de Sanitat, per la qual convoca cinc beques d'especialització i perfeccionament formatiu en la Direcció General de Recursos Econòmics, i d'acord amb les condicions establides en les bases, em compromet a acceptar-les, assistir i participar plenament en els programes de treball que siguen establits en el cas que en resulte adjudicatari/ària.
  
També declare que són certes totes les dades personals, acadèmiques i professionals assenyalades en l'escrit i adjunte la documentació següent:
  
- fotocòpia del document nacional d'identitat.
  
- certificat d'empadronament.
  
- curriculum vitae.
  
- fotocòpia del títol de llicenciat en Dret, Economia, ADE o Farmàcia.
  
- fotocòpia de la certificació acadèmica personal.
  
Sol·licite
  
Participar en al convocatòria per a optar a la beca de:
  
[ ] Llicenciat/da en Dret - Servici de Gestió Econòmica
  
[ ] Llicenciat/da en Economia o ADE - Servei de Gestió Pressupostària
  
[ ] Llicenciat/da en Farmàcia - Servici d'Aprovisionament
  
[ ] Llicenciat en Dret - Servici d'Aprovisionament
  
[ ] Llicenciat en Dret - Area d'Infraestructures i Manteniment
  
Lloc, data i signatura \_\_\_